**Torkkolan tuulivoimapuisto** on Pohjanmaalla Vaasan kohde sijaitseva tuulivoimapuisto, jossa toimii 16 tuulivoimalaitosta. Niiden kokonaiskapasiteetti on 53 megawattia ja vuosituotanto on noin 150 gigawattituntia. Tuulivoimapuiston on rakentanut, sen omistaa ja sitä operoi EPV Tuulivoima Oy.

Ennen rakentamisen alkamista uutisoitiin, että tuulipuistosta tulisi Suomen suurin. Kävi kuitenkin niin, että suurempi Porin Peittoon tuulivoimapuisto ehti valmistua ensin.

Yleistä
-------

Tuulivoimapuisto sijaitsee Vaasan ja Laihian välisen kuntarajan lähellä Torkkolan eteläpuolella puolitoista kilometriä Kyrönjoesta. Tuulipuiston pituus on 3,2 kilometriä, leveys 2,0 kilometriä, ja kaikki voimalaitokset sisällensä sulkevan alueen pinta-ala on 4,2 neliökilometriä. Alue muodostuu metsä- ja peltomaasta, jossa ei kuitenkaan ole asutusta. Tuulivoima-alueelle tulee tie Vaasan ja Vähäkyrön yhdistävältä seututieltä 717. Tuulipuistoksi kaavoitetun alueen pinta-ala on 10,72 neliökilometriä.

Tuulivoimalaitokset ovat tanskalaisen Vestaksen 4 MW-alustalle valmistamaa V126-mallia, jonka napakorkeus on 137 metriä, tuuliturbiinin halkaisija 126 metriä, ja jonka kapasiteetti on 3,3 megawattia. Tuulivoimalaitoksen perustus on halkaisijaltaan 22 metriä ja paksuimmillaan 3,5 metriä. Perustukseen käytettiin betonia 650–700 kuutiometriä. Koko tuulipuiston valu vaati noin 2 000 autokuorman verran betonia. Konehuoneen paino on 120 tonnia, ja tornien osat painavat 50–70 tonnia ja ovat 30–40 metriä pitkät. Voimalat sijaitsevat 15–27 metrin korkeudella mpy.

Voimaloiden tuottama sähkö johdetaan maakaapeleissa 20 kilovoltin jännitteellä alueen pohjoisosassa sijaitsevalle sähköasemalle. Maakaapeleita on 20 kilometriä ja ne ovat paksuudeltaan noin 10 senttimetriä. Sieltä tuotettu sähkö johdetaan 110 kilovoltin Tuovilan ja Höysälän väliselle siirtolinjalle.

Historiaa
---------

### Suunnittelu

Seudun asukkaat kuulivat vuonna 2008 huhupuheina, että alueelle suunnitellaan tuulivoimapuistoa. EPV Tuulivoima Oy jättikin Etelä-Pohjanmaan ELY-keskukselle YVA-ohjelmansa arvioitavaksi huhtikuussa 2008. Hankkeen nimi oli aluksi *Vähäkyrön tuulivoimahanke*. Siitä julkaistiin kuulutus huhtikuussa 2009, johon liittyviä lausuntoja ja mielipiteitä julkaistiin yhteysviranomaisen lausunnossa kesäkuussa 2009. Torkkolan tuulivoimapuiston hankealue oli tuolloin kooltaan noin 1 000 hehtaaria, joka jakautui noin 200 maapalstaan, joilla oli 130 maaomistajaa. YVA-selostus jätettiin kesäkuussa 2009 ja siitä pyydettiin lausuntopyyntö. Lausunto annettiinkin marraskuussa 2010. Hankkeen tavoitteena oli rakentaa alueelle 20 3–5 megawatin tuulivoimalaitosta 760 hehtaarin alueelle, ja jonka kapasiteetti olisi valinnasta riippuen 60–100 megawattia.

YVA-selostuksen sisällöstä saatiin lausuntoja ja mielipiteitä, jossa kritisoitiin muun muassa joidenkin voimaloiden sijaintia liian lähellä asutusta ja luontokohteiden lähellä. Voimaloita olisi haluttu 20–22, jolloin tuulipuiston kapasiteetiksi olisi tullut voimaloista riippuen 44–110 megawattia.

Vähäkyrön kunnanvaltuusto hyväksyi osayleiskaavan lokakuussa 2012 ja Vaasan kaupunginvaltuusto kuulutti sen lainvoimaiseksi joulukuussa 2012. Asian käsittelyn aikana Vähäkyrön kunta liittyi Vaasan kaupunkiin vuonna 2013. Tuulivoimaloiden lukumääräksi vahvistui nyt 16 ja ne sijoitettiin hankealueen eteläosaan siten, että ne mahtuivat pääosin Pohjanmaan vaihekaavan luonnoksessa rajattuun tuulivoima-alueeseen. Voimaloille määrättiin tornin korkeudeksi enintään 160 metriä ja tuuliturbiinin halkaisijaksi 130 metriä. Tuulivoimapuiston kapasiteetin tavoitteeksi toivottiin nyt 50–80 megawattia. Hankitut Vestaksen 3,3 megawatin tuulivoimalaitokset täyttivät toiveen hyvin ja muodostunut kapasiteetti sopi osayleiskaavan ehtoihin, vaikka voimaloiden tornin korkeus oli alle 140 metriä. Lähin kiinteä asutus jäi lopulta 1,6 kilometrin etäisyydelle voimaloista.

### Rakentaminen

Yhtiö ilmoitti maaliskuussa 2015 rakennustöiden alkaneen. Maanrakennustyöt olivat MRP Risberg vastuulla, sähkö- ja tietoliikennekaapeloinnit hoiti Vaasan Sähkön tytäryhtiö Ravera ja sähköaseman toimitti Vaasa ABB. Perustusten valu alkoi kesäkuussa 2014 ja valmistui lokakuussa. Tuulipuiston voimalat toimitettiin eri puolilta Eurooppaa Tanskan kautta seitsemällä laivauksella. Tuulivoimaloiden konehuoneet saapuivat Vaasan satamaan lokakuussa, tornien osat seuraavaksi ja siivet tulivat viimeiseksi. Osat kuljetettiin voimala-alueelle erikoiskuljetuksen rekka-autoilla. Esimerkiksi siipeä kuljettavan rekan kokonaispituus oli 80 metriä. Kunkin tuulivoimalan osien siirtoon tarvittiin 15 kuljetusta ja koko tuulipuiston 240 kuormaa. Kuljetusreitti alkoi etelään Maalahteen suuntautuvalla reitillä, josta liityttiin valtatielle 8. Sitten ajettiin pohjoiseen Vikbyhyn, josta poikettiin Helsingbyn kautta Torkkolaan. Ensimmäinen tuulivoimalaitos saatiin pystyyn joulukuussa 2014 ja sitä alettiin koekäyttämään siitä viikon kuluttua. Kaikki tuulivoimalat oli pystytetty maaliskuussa 2015 mennessä ja tuulipuisto oli valmiina sähköntuotantoon kuukauden kuluessa. Uutisen mukaan koekäyttö oli toukokuussa vielä kesken , mutta toisen uutisen mukaan toukokuussa tuotettiin jo erittäin hyvin sähköenergiaa. Tuulivoimapuiston kustannus on ollut arviolta 100 miljoonaa euroa.

### Uutiset

Tuulivoimapuiston avoimien ovien päivä järjestettiin 28.5.2015 , jolloin tuulipuisto myös vihittiin käyttöön. Vierailijoita oli noin 1 200.

Katso myös
----------

* Luettelo Suomen tuulivoimaloista

Lähteet
-------

1. 1 2 3  Viita-aho, Joonas: Pääurakointi ja betonitekniset työt tuulivoimahankkeessa (PDF) (opinnäytetyö, s. 2, 31) *theseus.fi*.  2015. Vaasa:  Vaasan ammattikorkeakoulu. Viitattu 17.3.2024.
2. 1 2 3 4 5  Tuulisähkö kulkee kaapeliverkostoissa maan alla *epvtuulivoima.fi*.  21.5.2014. Vaasa:  EPV Tuulivoima Oy. Viitattu 17.3.2024.
3. 1 2 3 4  Kiviniemi, Anni: Torkkolan tuulivoimapuisto vihittiin käyttöön *epvtuulivoima.fi*.  2.9.2014. Vaasa:  EPV Tuulivoima Oy. Viitattu 17.3.2024.
4. 1 2 3 4 5 6  Torkkolan tuulivoimapuisto (sijainti maastokartalla) *Karttapaikka*. Helsinki:  Maanmittauslaitos. Viitattu 17.3.2024.
5. 1 2 3 4 5 6  Torkkolan tuulivoima­puisto Vaasassa *epvtuulivoima.fi*. Vaasa:  EPV Tuulivoima Oy. Viitattu 17.3.2024.
6. 1 2 3  Torkkola 1-4 *www.thewindpower.net*.  8.3.2024. Ranska:  The Wind Power. Viitattu 17.3.2024. (englanniksi)
7. 1 2 3  Torkkola 5-16 *www.thewindpower.net*.  8.3.2024. Ranska:  The Wind Power. Viitattu 17.3.2024. (englanniksi)
8. 1 2 3 4  Vestas V126/3300 *www.thewindpower.net*.  24.7.2023. Ranska:  The Wind Power. Viitattu 17.3.2024. (englanniksi)
9. ↑  Toiminnassa olevat & puretut voimalat (EXCEL) *tuulivoimayhdistys.fi*.  31.12.2023. Helsinki:  Suomen Tuulivoimayhdistys. Viitattu 17.3.2024.
10. ↑  Puikkonen, Hannu: Suomen suurin tuulivoimapuisto nousee Vähäänkyröön *yle.fi*.  25.2.2014. Helsinki:  YLE. Viitattu 17.3.2024.
11. 1 2  Vähäkyrön kunta – Torkkolan osayleiskaava (PDF) (ehdotus osayleiskaavaksi, s. 6, 10, 11, 30, 31, 34, 45) *vaasa.fi*.  17.10.2012. Vähäkyrö / Vaasa:  Vaasan kaupunki. Viitattu 17.3.2024.
12. ↑  Tieteellisen tarkkaa betonivalua *epvtuulivoima.fi*.  26.6.2014. Vaasa:  EPV Tuulivoima Oy. Viitattu 17.3.2024.
13. 1 2  Satamaan odotetaan seitsemän laivallista tuulivoimalaosia *epvtuulivoima.fi*.  29.10.2014. Vaasa:  EPV Tuulivoima Oy. Viitattu 17.3.2024.
14. 1 2  Vähänkyrön tuulivoimapuistohanke, Vähäkyrö *YVA-menettely*.  29.5.2019. Seinäjoki:  Etelä-Pohjanmaan ELY-keskus. Viitattu 17.3.2024.
15. ↑  Tuulivoimapuisto kohoaa omille maille *epvtuulivoima.fi*.  17.4.2014. Vaasa:  EPV Tuulivoima Oy. Viitattu 17.3.2024.
16. ↑  Yhteysviranomaisen lausunto Vähänkyrön tuulivoimapuiston ympäristövaikutusten arviointiselostuksesta (s. 3–4, 9–22) *YVA-menettely/lausunto selostuksesta*.  10.11.2010. Seinäjoki:  Etelä-Pohjanmaan ELY-keskus. Viitattu 17.3.2024.
17. ↑  Rakennustyöt ovat jo käynnissä hankealueella *epvtuulivoima.fi*.  14.3.2014. Vaasa:  EPV Tuulivoima Oy. Viitattu 17.3.2024.
18. ↑  Perustusten valu lisää liikennettä työmaa-alueelle *epvtuulivoima.fi*.  3.6.2014. Vaasa:  EPV Tuulivoima Oy. Viitattu 17.3.2024.
19. ↑  Erikoiskuljetus tulee, maltti on valttia *epvtuulivoima.fi*.  5.12.2014. Vaasa:  EPV Tuulivoima Oy. Viitattu 17.3.2024.
20. ↑  Ensimmäinen tuulivoimala on valmis! *epvtuulivoima.fi*.  8.12.2014. Vaasa:  EPV Tuulivoima Oy. Viitattu 17.3.2024.
21. ↑  Kaikki tuulivoimalat on nyt pystytetty *epvtuulivoima.fi*.  26.3.2015. Vaasa:  EPV Tuulivoima Oy. Viitattu 17.3.2024.
22. ↑  Torkkolan tuulivoimapuisto on nyt valmis *ilkkapohjalainen.fi*.  7.5.2015. Vaasa:  Ilkka-Pohjalainen. Viitattu 17.3.2024.
23. ↑  Kaakinen, Elina: Hyvin pyörii – Torkkolan tuulivoimapuisto sai unelmastartin *yle.fi*.  11.6.2015. Helsinki:  YLE. Viitattu 17.3.2024.
24. ↑  Avoimien ovien ilta Torkkolan tuulivoimapuistossa 28.5.2015 *epvtuulivoima.fi*.  7.5.2015. Vaasa:  EPV Tuulivoima Oy. Viitattu 17.3.2024.
25. ↑  Torkkolan tuulivoimapuisto vihittiin käyttöön *epvtuulivoima.fi*.  1.6.2015. Vaasa:  EPV Tuulivoima Oy. Viitattu 17.3.2024.

Aiheesta muualla
----------------

* Havusela, Mikko: Tuulivoimaloiden osien kuljetukset (Vimeo-video), EPV Tuulivoima Oy
* Tuulivoimalan pystytys (Vimeo-video), EPV Tuulivoima Oy
* Torkkolan tuulivoimapuisto Vaasassa (Vimeo-video), EPV Tuulivoima Oy
* Niinisalo, Sami: Merikaarron/Torkkolan tuulivoimalat (YouTube-video)
* Ylikoski, Kai: Elinkeinoministeri vierailee Torkkolan tuulivoima-alueella. 23.1.2017 (YouTube-video)